Ramaphosa en Boere-Afrikaner Volksraad vergader oor selfbeskikkingCyril Ramaphosa Foto: Werner Beukes/SAPA Ronnie Momoepa, woordvoerder van die presidensie, sê die Boere-Afrikaner Volksraad het tydens die vergadering die geleentheid gekry om Ramaphosa en sy afvaardiging in te lig oor hulle bekommernisse rakende selfbeskikking. Ramaphosa sê soortgelyke vergaderings is belangrik om dialoog en begrip onder Suid-Afrikaners te bevorder. “Die regering moet beskikbaar wees om enige kommernisse met burgers te bespreek,” het Ramaphosa gesê. Ramaphosa het die kernbelang van die Handves van Regte in die Grondwet herbevestig. Hy het spesifiek verwys na die regte van alle burgers om hul kultuur, godsdiens en die gebruik van hul taal in ‘n verenigde demokratiese staat uit te oefen. Hy sê die regering sal voortgaan om met die Boere-Afrikaner Volksraad en enige ander organisasies te vergader oor sake van belang en kommer. Andries Breytenbach, voorsitter van die Boere-Afrikaner Volksraad, het verlede maand aan verslaggewers gesê die organisasie wou ‘n aansoek by die hooggeregshof indien om die regering te dwing om te verklaar of hy bereid is om met die organisasie te vergader. Volgens die organisasie het hy kort hierna ‘ skrywe van die staatsprokureur gekry waarin die regering gesê het hy verkies om die saak deur middel van samesprekings, eerder as litigasie, te hanteer. “Boere-Afrikaner mense is eiesoortige mense en ons veg al vir die afgelope twee eeue om ons onafhanklikheid te verkry. Ons soek ‘n land waar ons toegelaat word om ons eie sake te hanteer. Ons was ‘n selfregerende nasie voor 1994 waarna ons, ons onafhanklikheid verloor het. Ons is ‘n minderheidsgroep en het geen invloed op die politieke rigting waarin Suid-Afrika beweeg nie,” het Breytenbach gesê.